Атырау облысында 149 мың оқушы жиынтық бағалаудан босатылды
DATE: 13:37, 17 Сәуір 2024 | GMT +5
TITLE: Атырау облысында 149 мың оқушы жиынтық бағалаудан босатылды
URL: https://kaz.inform.kz/news/atirau-oblisinda-149-min-okushi-zhiintik-bagalaudan-bosatildi-57a2e0/
META: DATE: 13:37, 17 Сәуір 2024 | GMT +5
TOTAL WORDS: 127
AUTHOR(S):
TEXT: Атырау облыстық білім басқармасы басшысының орынбасары Орынтай Биманованың айтуынша, Оқу-ағарту министрлігінің 10 сәуірдегі хаттамасына сәйкес, осындай шешім қабылданған. «Министрліктің хаттамасында су тасқыны болып жатқан аймақтардағы оқушылар бөлім бойынша жиынтық және тоқсан бойынша жиынтық бағалаудан босатылатыны нақты айтылған. Осыған байланысты оқушылар күнделікті онлайн сабаққа қатысып, әр пәннен тапсырма орындау арқылы формативтік қалыптастырушы бағасын алады. Қазір облыс мектептерінде дәріс алып жүрген 149 мың оқушы бар. Олардың бәрі БЖБ және тжбдан босатылды», -деп хабарлады Орынтай Биманова. Оның айтуына қарағанда, Атырау облысында оқушыларға 9 мыңға жуық педагог дәріс береді. Олардың арасында біліктілік санатын арттыруға арналған аттестациядан өтетін мұғалімдер бар. «Су тасқынына байланысты мұғалімдердің аттестациядан өту мерзіміне өзгеріс енгізілді. Биылғы аттестация тамыз айына өтеді», -деп мәлім етті Орынтай Биманова. Еске сала кетелік, бұдан бұрын Атырау қаласындағы мектептерде сабақ онлайн өтетінін хабарлаған едік
